Komission asetus (EY) N:o 472/2002, annettu 12 päivänä maaliskuuta 2002, tiettyjen elintarvikkeissa olevien vieraiden aineiden enimmäismäärien vahvistamisesta annetun asetuksen (EY) N:o 466/2001 muuttamisesta (ETA:n kannalta merkityksellinen teksti)



Virallinen lehti nro L 075 , 16/03/2002 s. 0018 - 0020



Komission asetus (EY) N:o 472/2002, annettu 12 päivänä maaliskuuta 2002, tiettyjen elintarvikkeissa olevien vieraiden aineiden enimmäismäärien vahvistamisesta annetun asetuksen (EY) N:o 466/2001 muuttamisesta (ETA:n kannalta merkityksellinen teksti) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon elintarvikkeissa olevia vieraita aineita koskevista yhteisön menettelyistä 8 päivänä helmikuuta 1993 annetun neuvoston asetuksen (ETY) N:o 315/93(1) ja erityisesti sen 2 artiklan 3 kohdan, on kuullut elintarvikealan tiedekomiteaa, sekä katsoo seuraavaa: (1) Asetuksessa (ETY) N:o 315/93 säädetään, että elintarvikkeissa oleville vieraille aineille on asetettava enimmäismäärät kansanterveyden suojelemiseksi. (2) Komission asetuksessa (EY) N:o 466/2001(2), sellaisena kuin se on viimeksi muutettuna asetuksella (EY) N:o 257/2002(3), asetetaan tietyille elintarvikkeissa oleville vieraille aineille enimmäismäärät, joita on sovellettava 5 päivästä huhtikuuta 2002. (3) Eräät jäsenvaltiot ovat hyväksyneet tai suunnittelevat hyväksyvänsä aflatoksiinin enimmäismäärät mausteissa ja okratoksiini A:n enimmäismäärät joissakin elintarvikkeissa. Jäsenvaltioiden välisten erojen ja niistä johtuvan kilpailun vääristymisen välttämiseksi yhteisön toimenpiteet ovat tarpeen markkinoiden yhtenäisyyden varmistamiseksi suhteellisuusperiaatetta noudattaen. (4) Aflatoksiinit, erityisesti aflatoksiini B1, ovat genotoksisia syöpää aiheuttavia aineita. Tämän tyyppisille aineille ei ole olemassa rajaa, jonka alapuolella ei todettaisi haittavaikutuksia, eikä sallittua päiväannosta voida tämän vuoksi vahvistaa. Nykyisestä tieteellisestä ja teknisestä tietämyksestä sekä parantuneista tuotanto- ja varastointitekniikoista huolimatta näiden homesienten kehittymistä ei voida estää eikä siis mausteissa esiintyvää aflatoksiinia voida kokonaan poistaa. Tämän vuoksi on aiheellista asettaa rajat niin alas kuin se järkevästi on mahdollista. (5) Virallista elintarvikkeiden tarkastusta koskevasta yhteensovitetusta ohjelmasta vuodeksi 1997 8 päivänä tammikuuta 1997 annetun komission suosituksen 97/77/EY(4) mukaisesti jäsenvaltioissa toteutetusta yhteensovitetusta tarkastusohjelmasta on saatu tuloksia sen jälkeen kun muissa elintarvikkeissa esiintyville aflatoksiineille asetettiin enimmäismäärät. Nämä tulokset osoittavat, että useissa maustelajeissa on korkeat aflatoksiinipitoisuudet. Tämän vuoksi on aiheellista vahvistaa enimmäismäärät maustelajeille, joita käytetään paljon ja joissa esiintyy suuria pitoisuuksia. (6) Enimmäisrajoja on tarkistettava ja tarvittaessa alennettava ennen 31 päivää joulukuuta 2003 ottaen huomioon mahdollisuudet vähentää aflatoksiinin esiintymistä mausteissa parantuneiden tuotanto-, sadonkorjuu- ja varastointimenetelmien sekä tieteellisen ja teknisen kehityksen ansiosta. (7) Okratoksiini A on useiden sienten (Penicillium- ja Aspergillus-lajit) tuottama mykotoksiini. Sitä esiintyy luonnollisesti monissa kasvituotteissa, kuten viljoissa, kahvinpavuissa, kaakaossa ja kuivatuissa hedelmissä kaikkialla maailmassa. Sitä on löydetty viljatuotteista, kahvista, viinistä, oluesta ja viinirypälemehusta sekä eläinperäisistä tuotteista, erityisesti sian munuaisista. Elintarvike- ja ihmisverinäytteistä tehdyt okratoksiini A:n esiintymistiheyttä ja sen pitoisuutta koskevat tutkimukset osoittavat, että elintarvikkeet ovat usein saastuneita. (8) Okratoksiini A on mykotoksiini, jolla on syöpävaarallisia, munuaisia vaurioittavia, sikiölle epämuodostumia aiheuttavia, vastustuskykyä vähentäviä ja mahdollisesti hermostoon myrkyllisesti vaikuttavia ominaisuuksia. Se on yhdistetty ihmisillä esiintyvään munuaisvaurioon. Okratoksiini A:n puoliintumisaika ihmiskehossa voi olla pitkä. (9) Elintarvikealan tiedekomitea totesi 17 päivänä syyskuuta 1998 okratoksiini A:sta antamassaan lausunnossa, että olisi hyvä pyrkiä mahdollisimman alhaiseen okratoksiini A:n altistustasoon varmistamalla, että altistuminen pysyisi hyväksyttävän päiväsaannin, jonka määräksi muut tahot ovat määritelleet 1,2-14 ng/kg/ruumiinpaino/päivä, alarajoilla, esimerkiksi alle 5 ng/kg/ruumiinpaino/päivä. (10) Nykyisellä tieteellisellä ja teknisellä tietämyksellä - parantuneista tuotanto- ja varastointitekniikoista huolimatta - näiden homesienten kehittymistä ei voida kokonaan estää eikä okratoksiini A:n esiintymistä elintarvikkeissa voida näin ollen kokonaan poistaa. Tämän vuoksi on aiheellista asettaa rajat niin alas kuin se järkevästi on mahdollista. (11) Ravinnon kautta saatavasta okratoksiini A:sta suurin osa on peräisin viljoista ja viljatuotteista. Ennaltaehkäisyllä on erittäin suuri merkitys, kun pyritään välttämään saastuminen mahdollisimman hyvin ja suojaamaan kuluttajia. On aiheellista vahvistaa viljoille ja viljatuotteille enimmäismäärät, joita voidaan kohtuudella noudattaa, edellyttäen että saastumisen välttämiseen tähtääviä ennalta ehkäiseviä toimia toteutetaan kaikissa tuotanto- ja markkinointiketjun vaiheissa. (12) Rusinoiden (korinttien, rusinoiden ja sultana-lajikkeiden) on havaittu olevan erittäin saastuneita, ja ne ovat merkittävä okratoksiini A:n lähde henkilöille, jotka syövät niitä paljon, erityisesti lapsille. Näin ollen on asianmukaista määrittää tällä hetkellä raja tasolle, joka on teknisesti saavutettavissa, mutta on myös ehdottoman välttämätöntä parantaa menetelmiä saastumisen vähentämiseksi. (13) Okratoksiini A:ta on havaittu esiintyvän myös kahvissa, viinissä, oluessa, viinirypälemehussa, kaakaossa ja mausteissa. Jäsenvaltioiden ja asianomaisten osapuolten (esimerkiksi ammatillisten organisaatioiden) olisi suoritettava tutkimuksia okratoksiini A:n muodostumiseen vaikuttavien eri tekijöiden määrittelemiseksi ja sellaisten ennalta ehkäisevien toimenpiteiden vahvistamiseksi, joita on toteutettava okratoksiini A:n esiintymisen vähentämiseksi kyseisissä elintarvikkeissa. Kyseisten tuotteiden osalta olisi toteutettava kaikki mahdolliset tutkimukseen ja ennaltaehkäisyyn liittyvät toimenpiteet, jotta okratoksiini A -pitoisuudet saataisiin mahdollisimman alhaisiksi samalla kun odotetaan maksimirajojen määrittämistä ALARA (As Low As Reasonably Achievable) -periaatteen perusteella. Jos tiettyjen tuotteiden okratoksiini A -pitoisuutta ei pyritä mitenkään vähentämään, näiden tuotteiden osalta on tarpeen vahvistaa enimmäismäärä kansanterveyden suojelua varten, vaikka teknistä toteutettavuutta ei pystytäkään arvioimaan. (14) Tämän vuoksi asetusta (EY) N:o 466/2001 olisi muutettava vastaavasti. (15) Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, ON ANTANUT TÄMÄN ASETUKSEN: 1 artikla Muutetaan asetus (EY) N:o 466/2001 seuraavasti: 1) Muutetaan 4 artiklan 2 kohta seuraavasti: a) korvataan johdantolause seuraavasti: "Liitteessä I olevassa 2.1 ja 2.2 kohdassa mainituissa tuotteissa olevien aflatoksiinien ja okratoksiini A:n osalta"; b) korvataan b alakohdassa ilmaisu "ja 2.1.3" ilmaisulla ", 2.1.3, 2.1.4, 2.2.1 ja 2.2.2". 2) Lisätään 5 artiklaan 2 a kohta seuraavasti: "2 a. Komissio tarkastelee liitteessä I olevan 2 osan 2.1.4 kohdassa annettuja aflatoksiinien enimmäismääriä uudelleen ennen 31 päivää joulukuuta 2003 ja alentaa niitä tarvittaessa tieteellisen ja teknisen tietämyksen huomioon ottamiseksi. Komissio tarkastelee liitteessä I olevan 2 osan 2.2.2 ja 2.2.3 kohdassa annettuja säännöksiä uudelleen ennen 31 päivää joulukuuta 2003 rusinoissa esiintyvän okratoksiini A:n enimmäismäärän osalta ja vahvistaakseen okratoksiini A:n enimmäismäärän raakakahvissa, paahdetussa kahvissa, kahvituotteissa, viinissä, oluessa, viinirypälemehussa, kaakaossa, kaakaotuotteissa ja mausteissa ottaen huomioon tehdyt tutkimukset ja sovelletut ennalta ehkäisevät toimenpiteet, joiden tavoitteena on vähentää kyseisten tuotteiden okratoksiini A -pitoisuuksia. Tätä tarkoitusta varten jäsenvaltioiden ja asianomaisten osapuolten on toimitettava komissiolle vuosittain tehtyjen tutkimusten tulokset ja tiedotettava okratoksiini A:n aiheuttaman saastumisen välttämiseksi toteutettujen ennalta ehkäisevien toimenpiteiden soveltamisessa saavutetusta edistymisestä." 3) Muutetaan liite I tämän asetuksen liitteen mukaisesti. 2 artikla Tämä asetus tulee voimaan kymmenentenä päivänä sen jälkeen, kun se on julkaistu Euroopan yhteisöjen virallisessa lehdessä. Sitä sovelletaan 5 päivästä huhtikuuta 2002. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 12 päivänä maaliskuuta 2002. Komission puolesta David Byrne Komission jäsen (1) EYVL L 37, 13.2.1993, s. 1. (2) EYVL L 77, 16.3.2001, s. 1. (3) EYVL L 41, 13.2.2002, s. 12. (4) EYVL L 22, 24.1.1997, s. 27. LIITE Lisätään asetuksen (EY) N:o 466/2001 liitteessä I olevaan kohtaan "2. Mykotoksiinit" seuraavaa: >TAULUKON PAIKKA> "" (1) EYVL L 75, 16.3.2002, s. 44.